Laun hjá Norðuráli verði svipuð og hjá Ísal Vilhjálmur Birgisson , formaður Verkalýðsfélags Akraness sagði á fundi með starfsmönnum álvers Norðuráls á Grundartanga sl. föstudag að í næstu kjarasamningum yrði gerð skýlaus krafa um að launamunur milli Ísals í Straumsvík og Norðuráls minnki enn frekar , enda sé það með öllu óásættanlegt að launamismunur sé á milli verksmiðja í sömu starfsgrein . Í samtali við Skessuhorn sagði Vilhjálmur að launakjör séu svipuð á Grundartanga og í Fjarðaráli á Reyðarfirði , en launin séu verulega lægri í þessum verksmiðjum en í Straumsvík . Við síðustu kjarasamninga segir Vilhjálmur að munurinn hafi verið um 20% , en núverandi samningar í álverinu á Grundartanga renna ekki út fyrr en í árslok 2009 . „ Áður en nýr samningur verður gerður , munum við reikna þennan mun nákvæmlega og gera kröfur um að launin verði leiðrétt . “ Vilhjálmur segir Norðurálsmenn meðvitaða um þetta mál . Málið sé hinsvegar að í upphafi , í kjarasamningunum 1998 , hafi verið gefin alltof mikill afsláttur fyrir Norðurál í samanburðinum við Straumsvík . Þennan mun hafi ekki náðst að leiðrétta nema að hluta . Vilhjálmur fór í vinnustaðaheimsókn til Norðuráls sl. föstudag , en stjórn Verkalýðsfélags Akraness leggur mikla áherslu á að vera í nánu og góðu sambandi við félagsmenn sína . Í þetta skipti var það C vaktin sem formaðurinn heimsótti og fór hann víða um verksmiðjuna , tók tugi starfsmanna tali og stóð heimsóknin vel á þriðja tíma . Vilhjálmur segir að þau mál sem brenni helst á starfsmönnum Norðuráls séu öryggis - og launamál . Fékk hann fjölmargar spurningar tengdar þeim málum . Vilhjálmur segist ekki vera í neinum vafa um að öryggismál Norðuráls verða tekin föstum tökum á næstu misserum . Öll orka stjórnenda fyrirtækisins hafi á liðnum árum farið í stækkun verksmiðjunnar . Þeim kafla sé lokið og nú muni forsvarsmenn Norðuráls geta einbeitt sér mun betur að þeim þáttum er lúta að innri kjarnastarfsemi fyrirtækisins , t.d. öryggismálunum . Vilhjálmur Birgisson segir heimsóknina sl. föstudag feikilega vel heppnaða og stefnir formaðurinn að því að heimsækja allar vaktirnar á næstu vikum . Í dag starfa um 500 manns hjá Norðuráli og eru um 400 þeirra félagsmenn Verkalýðsfélags Akraness . „ Þetta er langstærsti vinnustaðurinn innan okkar félags og það gera allir sér grein fyrir mikilvægi þess á svæðinu . Þeirri gífurlegu uppbyggingu sem orðið hefur hérna á svæðinu í kjölfar álversins á Grundartanga , “ segir Vilhjálmur Birgisson .